ઘાટલોડિયામાં આવેલી ત્રિપદા પ્રી પ્રાઇમરી સ્કૂલના સંચાલકો દ્વારા કેજી અને સિનિયર કેજીની ફી રૂ. ૨૪,૫૦૦થી વધારીને ૩૨,૦૮૦ જેટલી કરી દેવામાં આવી છે, જેના પગલે વાલીઓમાં નારાજગી પ્રસરી હતી. આ મામલે આજે વાલીઓ દ્વારા શાળા સમક્ષ દેખાવો કરવામાં આવ્યા હતા. જોકે વાલીઓને શાળા સંચાલક સાથે મળવા દેવામાં આવ્યા ન હતા. આ અંગે વાલી સમીરભાઇ પટેલ દ્વારા જણાવાયું હતંુ કે ફી વધારા અંગે પ્રિન્સિપાલ કહે છે કે આ અંગે હું કંઇ કરી શકું નહીં. જેથી વાલીઓએ સંચાલકોને મળવાની વાત કરી હતી, પરંતુ પ્રિન્સિપાલે સંચાલકોને મળવા દીધા ન હતા. શાળાના સંચાલક અર્ચિત ભટ્ટે જણાવ્યું હતું કે પ્રાઇમરી સ્કૂલમાં ડીઇઓનાં સૂચન મુજબ ફીમાં ઘટાડો કરાયો છે, જ્યારે પ્રી પ્રાઇમરીમાં કોઇ નિયમ ન હોવાના કારણે વાલીઓને ફી ન પોસાય તો તેમનાં બાળકોને ઉઠાવી લેવા જોઇએ.